**RAHIMIDIN**

Penyair muda ini dilahirkan pada 28 Mac, 1968 di Kota Bharu, Kelantan. Walaupun berkebolehan dalam banyak genre, tetapi bakatnya lebih terserlah dalam puisi. Selain menulis puisi dan cerpen, beliau juga merupakan penggiat budaya tempatan terutamanya dalam bidang seni teater dan makyung.

Menerima pendidikan rendah di Sekolah Kebangsaan Becah Keranji dan menengahnya di Sek. Men. Melor dan Madrasaturrahmah Kenali sehingga STPM. Mempolehi Ijazah Sarjana Muda Seni Halus dari Universiti Sains Malaysia, Diploma Pengurusan Seni dari Universiti Malaya dan Sijil Seni Kreatif (Penulisan) juga dari Universiti Sains Malaysia.

Rahimidin pernah mewakili negara ke Second Asean Writers Conference (1995), Festival Istiqlal (1995), International World Theatre Congres anjuran UNESCO (2005), Program Penataran MASTERA (2006) dan Korea-Asean Poets Literature Festival (2010), “The Makyung Spiritual Dance Heritage: Seminar And Performances”, di [Bangkok](http://ms.wikipedia.org/wiki/Bangkok), Thailand (2011), “1st Asian Theatre Professionals Congress”, Chongqing, China (2011) dan “ASEAN-KOREA Culture and Arts Forum (2012). Bukunya “Makyung: The Mystical Heritage of Malaysia” dilancarkan di Frankfurt International Book Fair (2010). Hampir 25 tahun memasuki rumah kesusasteraan Melayu, kehadirannya telah menerima pelbagai pengiktirafan. Memenangi pelbagai hadiah untuk kesusasteraan di peringkat kebangsaan seperti Hadiah Pertama Puisi Remaja Dewan Bahasa dan Pustaka, Hadiah Penulis Muda Terbaik Cerpen Esso-Gapena, Hadiah Puisi Kebangsaan Shapadu-Gapena, Hadiah Puisi Kebangsaan Esso-Gapena, Anugerah Sastera Islam Darul Imam, Hadiah Puisi Islam Yayasan Pelajar, Hadiah Sastera Kelantan, Hadiah Utusan Exxon-Mobil dan banyak lagi.

Rahimidin bermula dengan proses membaca dan membaca yang tanpa henti bermula dengan buku-buku ibunya. Buku-buku *Sejarah Melayu, Ilmu* *Mengarang**Melayu* dan *Hikayat Abdullah* milik ibunya masih disimpan dengan baik. Dari membaca, beralih pula kepada menulis dan terus menulis sehingga akhirnya membuahkan hasil karya. Kerana kerajinan menulis itulah, akhirnya beliau berjaya menerbitkan beberapa buku sajak. Rahimidin telah menyumbangkan sebanyak lapan (8) buah kumpulan puisi perseorangan untuk memperkayakan dunia sastera Malaysia. Bermulanya dengan *Lakaran Kampung* (1987), *Sekepal Tanah* ***(***1995), *Matahari Berdoa* (1998), *Di Kebun Khatulistiwa* (2005), *Zamok Iz Peska* (2008), *Perjalanan**Salik* (2009), *Aksara* (2009), *Rawana*(2010) dan *Perahu Fansuri*(2011). Dramanya yang pernah dipentaskan Muzikal [Puteri Hang Li Po](http://ms.wikipedia.org/wiki/Puteri_Hang_Li_Po), Suzana @60. Teater Tari Pentas, Muzikal Putra, Mahsuri, Rebab Berbisik, Dalang dan Bidan Ketujuh. Puisinya telah diterjemahkan ke dalam beberapa bahasa dunia seperti [Inggeris](http://ms.wikipedia.org/wiki/Inggeris), [Russia](http://ms.wikipedia.org/wiki/Russia), [Portugis](http://ms.wikipedia.org/wiki/Portugis), [Korea](http://ms.wikipedia.org/wiki/Korea), [Arab](http://ms.wikipedia.org/wiki/Arab) dan [Thailand](http://ms.wikipedia.org/wiki/Thailand). Terkini, Rahimidin bertugas di sebagai Pengurus Panggung di Istana Budaya dan Editor Majalah *PENTAS*. Di samping itu beliau terus aktif dengan PENA (Persatuan Penulis Nasional Malaysia) selaku Bendahari kepada badan penulis tersebut.

Dr. Victor Pogadaev seorang sarjana Rusia yang kini berkhidmat sebagai Profesor Madya di Universiti Malaya memberikan pendapat dan pandangan di dalam arikelnya yang berjudul “Puisi Rahimidin Harum di Rusia” (*Utusan Online*, 2011) bahawa sajak “Sekepal Tanah” karya Rahimidin penuh bayangan, rahsia dan perasaan halus, juga sangat menonjol dengan motif cinta. Beliau telah membuat penelitian dan perbandingan antara sajak Rahimidin dengan penyair agung Rusia, A.S. Pushkin (1799-1835). Victor Pogadaev menyatakan terdapat persamaan antara sajak Rahimidin dan A.S. Pushkin tetapi cinta duniawi dalam puisi-puisi Rahimidin seperti juga dengan karya penyair Malaysia yang lain, tidak terpisah sama sekali daripada cinta yang lebih luhur iaitu cinta kepada Tuhan. Beliau juga menyatakan, rima akhir puisi Rahimidin sangat berirama, dan setiap pembaca boleh memahaminya dengan cara yang tersendiri. Masing-masing mempunyai sudut dan kaedah untuk menilai dan menghayatinya. Terjemahan puisinya juga boleh berbeza terpulang kepada orang yang menterjemahkan itu ingin menitikberatkan irama, suasana hati atau makna yang tepat.